Lõpu algus ???

On igal lõpul, igal lõpul on ju algus...
Ehk esmalt üksikuid vaid tülitatakse,
kuid peagi juhib meie elu mundris ilgus
ja kogu aeg meid kõiki jälitatakse.

Me aeg on saanud, aeg on saanud, aeg on ümber.
Meid sajas surmapatus süüdistatakse.
Vaest vaimu vaenab vaimuvaene gaasikamber
ja lapsi Siberisse küüditatakse.

Me aeg on liikmeist, aeg on, liikmeist aeg on lahti,
kui ainult ebahaigeid rohitsetakse
ja need, kes muigavad, kui peksta vastu tahti,
need kohapeal ja kohe kohitsetakse.

On saanud, pidu saanud, pidu saanud läbi.
Meid igal võimalusel vägistatakse.
Need, kes ei nõustu, et on nende päralt häbi — 
need öösel selja tagant kägistatakse.

On vihmast vagurast, on vihmast saanud rahe.
Me mõistust piinadega nüristatakse.
Kõik, kelle pilkudes on alles elutahe
veel eelisjärjekorras veristatakse.

Me lool on lõpp, on, lool on lõpp. On kadund algus.
Me palvetele julmalt vilistatakse.
Meid pandi vangi, kongis kustutati valgus.
On aetud auku meid ja tulistatakse.